SISUKORD

1. Sissejuhatus 3

2. Projekti hetkeseis 3

2.1. Aruandeperioodil tehtud edusammude ülevaade 3

2.2. Projekti lõpetamise tehniline raamistik 4

2.3. Teise vahe-eesmärgi katse ettevalmistused 4

2.4. Põhjaliku katse ettevalmistamine 5

2.5. Ettevalmistused süsteemi migratsiooniks 5

2.6. SIS II võrk 7

2.7. Operatiivjuhtimine 7

2.8. Turvalisus 7

3. Juhtimine 8

3.1. Finantsmõju 8

3.2. Projekti juhtimine 9

3.2.1. Üldprogrammi nõukogu 9

3.2.2. SISVISi komitee (SIS II) 9

3.2.3. Riiklik kavandamine ja koordineerimine 10

3.2.4. Nõukogu 10

3.2.5. Euroopa Parlament 10

4. Järgmise aruandeperioodi prioriteedid 11

5. Kokkuvõte 11

1. SISSEJUHATUS

Käesolevas eduaruandes kirjeldatakse tööd, mida tehti 2011. aasta esimesel poolaastal seoses teise põlvkonna Schengeni infosüsteemi (SIS II) arendamisega ja süsteemist SIS 1+ süsteemi SIS II toimuva migratsiooni ettevalmistamisega. Eduaruanne esitatakse nõukogule ja Euroopa Parlamendile vastavalt nõukogu määruse (EÜ) nr 1104/2008 ja nõukogu otsuse 2008/839/JSK, mis käsitleb migratsiooni Schengeni infosüsteemist (SIS 1+) teise põlvkonna Schengeni infosüsteemi (SIS II), artiklile 18.

2. PROJEKTI HETKESEIS

2.1. Aruandeperioodil tehtud edusammude ülevaade

2010. aasta oktoobris võttis justiits- ja siseküsimuste nõukogu arvesse uut SIS II kasutuselevõtu üldist ajakava ja eelarvet ning kutsus kõiki sidusrühmi üles seda uut hoogu ära kasutama ning tegema kõik vajalikud pingutused selleks, et tagada kõnealuse projekti rakendamine.

Alates nõukogu 2010. aasta oktoobri järelduste vastuvõtmisest on kõik sidusrühmad teinud kõik selleks, et viia ellu SIS II vastavad elemendid. Ajakohastatud kesksüsteemi SIS II tehnilise arendamisega ollakse graafikus, hõlmates olulisi katsetusi nii kesksüsteemi kui ka liikmesriikide jaoks. Kõiki võimalikke probleeme arutatakse sidusrühmadega, et riskidega saaks tegeleda ja neid leevendada juba varases etapis.

2010. aasta lõpu kokkulepe kesksüsteemi ja liikmesriikide süsteemide koostoimet reguleerivate lõplike tehniliste kirjelduste kohta oli projekti tehnilise arendamise lõpuleviimise eeltingimus. Nii viidi kirjelduste vastuvõtmise toiming lõpule ja suleti. Leping süsteemi peaarendajaga, sealhulgas SIS II lõplikud kokku lepitud ajakohastatud nõuded, allkirjastati 29. novembril 2010.

Aruandeperioodi alguses juhiti liikmesriikide tähelepanu kahele riskile: a) SIS 1+ katsekeskkonna kättesaadavus ja b) liikmesriikide valmidus osaleda laiendatud vastavustesti kampaaniates. Probleemide varajase tuvastamise tulemusena sai võtta leevendusmeetmeid kahe kõnealuse riskiga tegelemiseks.

Pärast väljatöötamisetappi, mille jooksul ajakohastati nii kesksüsteemi kui ka liikmesriikide süsteeme vastavalt uutele tehnilistele kirjeldustele, suundusid sidusrühmad katsetamise juurde:

- kesksel tasandil oli edukas arendaja ruumides läbiviidav ajakohastatud süsteemi vastuvõtutest;

- liikmesriikide tasandil alustati aprillis laiendatud vastavustestide esimest seeriat, mille käigus kontrolliti kesksüsteemi ja liikmesriikide süsteemide vahelist sidusust.

Projekti edasine arendamine jätkub sujuvalt positiivses ja konstruktiivses õhustikus.

2.2. Projekti lõpetamise tehniline raamistik

Kasutuselevõtuks vajalik lisariistvara

Kogu Austria varusüsteemi lisatarkvara tarniti vastavalt kavandatule. Varusüsteemi ülejäänud tarkvara tarniti Strasbourgi 25. jaanuaril 2011; suurem osa uuest tarkvarast tarniti Strasbourgi 17. detsembril 2010.

SIS II riiklike süsteemide väljatöötamine

22. detsembril 2010 saatis komisjon liikmesriikidele kirja, milles ta kinnitas liidese juhenddokumendi versiooni 3.0 lõplikku ja püsivat staatust. Kõnealune versioon on alusdokument, mille järgi tuleb kohandada nii kesksüsteem kui ka riiklikud süsteemid. Liikmesriikidelt nõuti vajalike meetmete võtmist seoses riikliku süsteemi väljatöötamisega ja SIS II katsete kavandamisega, et olla valmis esimesteks ametlikeks kesksüsteemi katseteks, mida alustati 2011. aasta mais.

Katsed

Katsetamise õpikoda toimus 11.–12. jaanuaril 2011 ning keskendus katsetamiskavale ja katsestrateegiale. 25. jaanuaril 2011 arutas katsetamiste nõuanderühm viimaseid liikmesriikide allesjäänud lahendamata märkusi SIS II katsestrateegia ettepaneku kohta ning sulges need. See võimaldas esitada komisjonil 23. veebruaril 2011 SIS II katsetamiskava ja SIS II katsestrateegia ettepaneku dokumendi SISVISi komiteele vastuvõtmiseks. Sellele anti positiivne arvamus.

Laiendatud vastavustestide kampaania puhul tähendab kaheksa katsekeskkonna kättesaadavus seda, et liikmesriigid saavad teha katseid neljas rühmas, kusjuures iga rühm sisaldab maksimaalselt kaheksat liikmesriiki. Katsetamisperioodi alguses tekkis liikmesriikide ühtlasel rühmadesse paigutamisel mõningaid probleeme.

Kooskõlas üldise ajakavaga alustati seejärel 12. aprillil 2011 I rühma laiendatud vastavustestide elementidega, kusjuures ametlike elementidega alustati 23. juunil 2011. Sellised laiendatud vastavustestid võimaldavad liikmesriikidel näidata oma ajakohastatud riiklike süsteemide vastavust liidese juhenddokumendi versioonile 3.0. Ülejäänud kolme rühma katsed toimuvad üksteise järel 2011. aasta lõpuni.

Kui liikmesriigid ei saa kõnealuseid katseid kavakohaselt lõpetada, ohustab see projekti üldist ajakava, mis tehti nõukogule teatavaks 2010. aasta oktoobris. Probleemi tunnistades ja eriti esimese rühma kogemustest õppides tegid komisjon ja SIS II töökond aga tihedat koostööd selleks, et tagada võimalikult suur paindlikkus vabade ajahetkede kasutamisel lühikese etteteatamisajaga tehtud muudatuste sobitamiseks liikmesriikide katsetamisvõimalustega.

2.3. Teise vahe-eesmärgi katse ettevalmistused

Üldprogrammi nõukogu liikmed ja komisjon alustasid teise vahe-eesmärgi katse ettevalmistusi. Selleks tuleb koostada vajadusi määratlev dokument, mis on järgmisel aruandeperioodil teise vahe-eesmärgi katse ülesehituse kirjelduste alus.

2.4. Põhjaliku katse ettevalmistamine

Kohtumine üldprogrammi nõukogu liikmetega ja nõukogu Schengeni küsimustega tegeleva töörühma tehnilise konsultandiga (SIS-TECHi loomine) leidis aset 8. veebruaril 2011 Strasbourgis. Kohtumisel keskenduti põhjaliku katsega seotud tegevusele, mis on ette nähtud migratsiooni käsitlevates õigusaktides[1]. Kohtumisel selgitati paljude tegevuste lõikes olulisi probleeme, meetmeid ja ajakavasid, jõuti nende osas kokkuleppele ning pakuti võimalikke lahendusi. .

2.5. Ettevalmistused süsteemi migratsiooniks

Muunduri katsetamine

Edukaks migratsiooniks süsteemist SIS 1+ süsteemi SIS II luuakse ajutine migratsiooniks vajalik arhitektuur. See hõlmab muundurit andmete konvertimiseks kahes suunas praeguse süsteemi C.SIS ja keskse süsteemi SIS II vahel ning mõlema süsteemi sünkroniseerimiseks ajavahemikul, mida liikmesriigid vajavad ühelt süsteemilt teisele üleminekuks[2].

Migratsiooni arhitektuuri selline põhikomponent vajab põhjalikku katsetamist. Selle toimumiseks on vaja süsteemi SIS 1+ katsekeskkonda. Loodeti kasutada olemasolevat süsteemi C.SIS katsekeskkonda. 2010. aasta lõpus teavitas Prantsusmaa aga komisjoni sellest, et kõnealusteks katseteks ette nähtud keskkond ei ole enam kättesaadav sellisena, et ajakohastada süsteemi SIS 1+, mis on ajakavast maas.

Süsteemi SIS 1+ katsekeskkonna kättesaadavuse probleemi hinnati oluliseks riskiallikaks SIS II üldisele ajakavale. Selleks et leevendada selle probleemi mõju, arutasid komisjon ja Prantsusmaa riigiasutused pragmaatilisi ja operatiivseid võimalusi, mille hulka kuulub olemasolevas keskkonnas vabade ajahetkede tuvastamine, et kasutada neid SIS II katsetamiseks sellistel hetkedel. Võttes aga arvesse katsetamise intensiivsust ja kestust, sai selgeks, et erikeskkond on ainuke reaalne võimalus.

Komisjon töötas üldprogrammi nõukogu kaasabil tagavaralahenduse saavutamise nimel. Analüüsist võis taas järeldada, et ei ole muud toimivat lahendust, kui osta uus SIS 1+ katsekeskkond (praeguselt SIS 1+ tarnijalt). Vaja oli teha tihedat koostööd Prantsusmaaga, kuna Prantsusmaa tehniline personal oli kõige sobivam tuvastamaks vajalikele seadmetele esitatud nõudeid ning tagamaks, et uue katsekeskkonna saab SIS 1+ väljatöötamise korral viimasega täielikult kooskõlla viia.

Sellisel tagavaralahendusel on paratamatult mõju nii eelarvele kui ka ajakavale.

- Ajakava silmas pidades kulub sellise keskkonna väljatöötamiseks 19 nädalat. See aeg mahutati üldisesse ajakavasse, teostades toiminguid paralleelselt olemasolevate projektiülesannetega. Tähtaeg oli üsna pikk seetõttu, et ainus tarnija andis eesõiguse SIS 1+ ajakohastamisele ega loo eraldi meeskonda SIS II projekti jaoks.

- Eelarve seisukohast läheb uus katsekeskkond maksma ligikaudu 3 miljonit eurot, mis eraldatakse ELi eelarvest. See hind ei sisalda süsteemi kasutamisega seotud jooksvaid kulusid.

Kõnealuse riskiga tegelemisel on komisjonil kaks eesmärki: hoida ära igasugune negatiivne mõju SIS II üldisele ajakavale ning mitte häirida pooleliolevat tööd, mida Prantsusmaa teeb süsteemi SIS 1+ ajakohastamiseks. Mõlemad eesmärgid täideti ning riski leevendati. Hankelepingu sõlmimise otsus SIS 1+ keskkonna hanke kohta avaldati tarnijale 11. juunil 2011. Hankemenetlused viidi lõpule ning riski jälgitakse pidevalt.

Sellest olenemata tuleb esile tõsta üht põhiaspekti. Isegi kui selles etapis vähendati mõju üldisele ajakavale, tuleb meeles pidada, et uue katsekeskkonna ostmise lahendus mõjutab eelarveliselt keskset arendusalast tegevust; summa ei olnud ette nähtud, kui komisjon andis 2010. aasta oktoobris ülevaate nii üldisest eelarvest kui ka ajakavast.

Migratsiooni kavandamine

Komisjon on teinud tihedat koostööd peaarendaja ja liikmesriikide ekspertidega selleks, et täpsustada üksikasjalikku kava migratsiooniks süsteemist SIS 1+ süsteemi SIS II.

23. veebruaril 2011 andis SISVISi komitee heakskiitva hinnangu kolme olulise dokumendi kohta, mis sillutavad tee migratsioonitoimingutele, täpsemalt SIS II migratsioonikavale, katsestrateegiale ja katsetamiskavale.

Migratsioonikava on loodud vastavalt liikmesriikide ekspertide tehnilistele vajadustele, peegeldades nende eelistatud tehnilist lähenemist. Kuna aga selline lähenemisviis ei ole täielikult kooskõlas migratsiooni käsitlevate õigusaktidega, kavatseb komisjon teha 2012. aasta alguses ettepaneku muuta õigusraamistikku, et viia õigusnormid kõnealuse tehnilise lähenemisviisiga kooskõlla.

Sujuva migratsiooniprotsessi tagamiseks tuleb pöörata erilist tähelepanu andmekvaliteedile. Süsteemi SIS II saab toimuda ainult SIS 1+ andmekvaliteedinõuetele vastavate andmete migratsioon. Andmed, mis süsteemi SIS 1+ andmekvaliteedinõuetele ei vasta, tuleb enne süsteemi SIS II lülitamist „puhastada”, kuna neid ei saa viia üle sobimatus vormingus. Tehniliselt tähendab see, et sellised andmed tuleb kas muuta standarditele vastavaks või kustutada. Eesistujariik Poola on seadnud andmete puhastamise 2011. aasta teise poole prioriteediks.

Töörühmade kohtumistel on liikmesriigid tõstatanud SIRENE migratsiooni küsimuse. Tegemist on liikmesriikide olemasolevate SIS 1+ SIRENE büroo süsteemide vahetamisega uute SIS II SIRENE süsteemide vastu. Migratsiooni käsitlevates õigusaktides on sätestatud, et süsteemis SIS 1+ osalevad liikmesriigid viivad läbi SIRENE funktsionaalsed testid[3]. Komisjon tunnustab nõukogu raamistikus tehtava töö olulisust ning selle tähtsust projekti üldise kordamineku jaoks.

Komisjon toetas eesistujariigi Ungari ettepanekut analüüsida probleeme, et teha kindlaks, mida tuleb saavutada, ja et uurida õiguslikku olukorda. Komisjon teeb keskse SIS II ja selle sideinfrastruktuuri kättesaadavaks täiendava teabe vahetamise katsetamisel[4].

2.6. SIS II võrk

SIS II projekt hõlmab sellise laivõrgu paigaldamist, mis vastab kättesaadavuse, turvalisuse, geograafilise katvuse ja teenuse taseme nõuetele ning võimaldab liikmesriikide süsteemidel suhelda kesksüsteemiga.

SIS II peamistes õigusaktides on kirjeldatud sideinfrastruktuuri, mis on ette nähtud SIS II andmetele ja SIRENE büroode vaheliseks andmevahetuseks[5]. Aruandeperioodil kinnitasid liikmesriigid komisjonile SIS II SIRENE meiliserveri tehnilised kirjeldused, mis on vajalikud büroode vahel vahetatavate andmete korrektseks suunamiseks ja edastamiseks. Seejärel alustas komisjon hankemenetlusi.

2.7. Operatiivjuhtimine

Pärast nõukogu ja Euroopa Parlamendi ühisavaldusi SIS II ja VISi õigusaktide vastuvõtmisel, tegi komisjon 2009. aasta juunis ettepaneku asutada amet õiguse, vabaduse ja turvalisuse valdkonna suuremahuliste IT-süsteemide operatiivjuhtimiseks. Määrus, millega amet asutatakse, võeti vastu 26. oktoobril 2011. Amet alustab süsteemi operatiivjuhtimisega seotud ülesannete täitmist 1. detsembril 2012.

Ameti põhiülesanne on täita SIS II (kui see on kasutusele võetud), VISi ja EURODACi operatiivjuhtimisega seotud ülesandeid. Tulevikus saab ametile usaldada ka muid suuremahulisi IT-süsteeme, kui see on sätestatud asjakohastes õigusaktides.

2.8. Turvalisus

Võrguturbe õpikoda toimus Bratislavas 17.–18. jaanuaril 2011. Õpikojas arutati probleeme seoses sTESTA võrgu teenindusorganisatsiooni (turvalisuse operatiivkeskus, mida juhib HP / Orange Business Services) juurdepääsuvõimalusega SIS II andmetele. Tulenevalt õpikoja järeldusest ja komisjoni ettepanekust 26. jaanuaril 2011 SISVISi komitees, algatas komisjon uuringu krüptitud kihi asetamise kohta SIS II võrgukihi peale. Liikmesriikidel paluti kommenteerida uuringu töökorda ning tehti mitu kasulikku ettepanekut.

SIS II võrgu lisaturvalisust käsitleva uuringu tulemust esitleti SISVISi komiteele 25. mail 2011. Tuvastati üks kõikidele nõuetele vastav tehniline lahendus. Järgmine samm on teha prooviuuring, mille jaoks on tarvis kolme vabatahtliku liikmesriigi osalust. Saksamaa ja Austria on juba avaldanud soovi vabatahtlikult osaleda.

3. JUHTIMINE

3.1. Finantsmõju

Aruandeperioodi lõpuks olid komisjoni poolt alates 2002. aastast seoses SIS II projektiga võetud eelarvelised kulukohustused 135 146 000 eurot. Asjaomased lepingud hõlmavad teostatavusuuringuid, SIS II kesksüsteemi arendamist, tuge ja kvaliteedi tagamist, SIS II võrku, operatiivjuhtimise ettevalmistamist Strasbourgis, turvalisust, ettevalmistusi biomeetriaga seotud küsimustes, teabevahetust ja ekspertide lähetuskulusid.

Kõnealusest summast on ajavahemikus 2002. aastast kuni 2011. aasta juuni lõpuni tegelikult välja makstud 72 661 169 eurot. Suurimad kulutused tehti arendamisele (34 867 228 eurot), võrgule (21 520 620 eurot), toele ja kvaliteedi tagamisele (8 592 178 eurot) ning Strasbourgis operatiivjuhtimise ettevalmistamisele (6 236 058 eurot).

Eelarve täitmine |

2002. aastast kuni 2011. aasta juunini | 2011. aasta jaanuarist juunini |

(EUR) | Kulukohustused | Maksed | Kulukohustused | Maksed |

Arendamine | 80 458 863 | 34 867 228 | 81 407 | 1 431 933 |

Tugi ja kvaliteedi tagamine | 11 068 521 | 8 592 178 | 1 081 180 | 467 791 |

Võrk | 32 375 954 | 21 520 620 | 0 | 1 149 233 |

Operatiivjuhtimise ettevalmistamine | 7 675 715 | 6 236 058 | 207 500 | 1 398 107 |

Turvalisus | 1 354 283 | 217 712 | 479 568 | 0 |

Uuringud ja konsultatsioonid | 961 131 | 942 261 | 20 650 | 20 650 |

Teabekampaania | 33 373 | 33 373 | 0 | 0 |

Ekspertide lähetuskulud | 1 203 286 | 236 866 | 0 | 40 745 |

Muu | 14 874 | 14 874 | 0 | 0 |

KOKKU: | 135 146 000 | 72 661 169 | 1 870 304 | 4 508 459 |

2011. aasta eelarvelise menetluse lõpetamisel paigutati kolmandik ELi eelarve SIS II kulukohustuste ja maksete assigneeringutest reservi. See summa ulatus 10 miljoni euroni kulukohustuste assigneeringute puhul ja 6 642 473 euroni maksete assigneeringute puhul. Nende ressursside vabastamise tingimus oli komisjoni ja eelarveasutuse poolne üksikasjaliku teabe andmine SIS II ajakava kohta, sealhulgas vajalikud tehnilised abinõud, kulud, vastutus iga abinõu eest ning täielik juurdepääs teenusepakkujaga sõlmitud lepingule, mis käsitleb süsteemi SIS II väljatöötamist.

Lisaks eelmise aruandeperioodi lõpus Euroopa Parlamendile esitatud teabele saadeti 2011. aasta jaanuaris, mais ja juunis veel kirjalikku teavet nende probleemide kohta ning tehnilised ülevaated Euroopa Parlamendi liikmetele toimusid 12. jaanuaril 2011 ja 31. mail 2011, et anda vastused konkreetsetele küsimustele ja ajakohastada projekti hetkeseisu. 14. juuni 2011. aasta kohtumisel eelarvekomiteega otsustati assigneeringud reservist vabastada.

Võttes arvesse 2010. aasta lõpus väljendatud kasvavat muret vajaduse pärast SIS II liikmesriikide süsteemide lisarahastamise järele, jätkas komisjon liikmesriikidele 2010. aasta lõpus saadetud küsimustiku tulemuste uurimist selleks, et tuvastada liikmesriikide vajadused ning mahutada need võimalikult suures ulatuses Välispiirifondi olemasolevate eraldiste alla. Praegu toimuvad arutelud täiendavate vahendite eraldamise võimaluse üle.

3.2. Projekti juhtimine

3.2.1. Üldprogrammi nõukogu

3. juunil 2010 vastu võetud migratsioonialaste õigusaktide muudatused andsid üldprogrammi nõukogule ametlikult nõuandeorgani staatuse ja kehtestasid selle ülesandeks toetada keskset SIS II projekti keskse SIS II ja siseriiklike süsteemidega seotud projektide ühtsuse soodustamisel[6]. Üldprogrammi nõukogul ei ole otsustuspädevust ega volitusi komisjoni või liikmesriikide esindamiseks.

Üldprogrammi nõukogu töökord jõustus pärast heakskiitva arvamuse saamist komisjoni asjaomase peadirektoraadi peadirektorilt ja liikmesriikidelt, kes kohtusid SISVISi komitee raames 23. märtsil 2011.

Üldprogrammi nõukogu kogunes käesoleva aruandega hõlmatud ajavahemikul 21 korda.

3.2.2. SISVISi komitee (SIS II)

SIS II arendamisel abistab komisjoni SISVISi komitee. 2011. aasta jaanuarist kuni juunini kogunes SISVISi komitee SIS II-ga seotud tehniliste küsimuste arutamiseks viis korda. Nagu teatatud, saavutati mitmed põhilised nõusolekud migratsiooni, katsetamise ja üldprogrammi nõukogu töökorra vallas.

Lisaks SISVISi komitee korrapärastele koosolekutele kutsutakse kokku komitee töörühmi ja korraldatakse liikmesriikide ekspertide osalusel õpikodasid, et arutada tehnilisi üksikasju. Sellistel kohtumistel keskendutakse peamiselt projekti lõppeesmärkidega seotud küsimustele.

- Katsetamiste nõuanderühm esitab SISVISi komiteele arvamusi küsimuste kohta, mis on seotud katsete korraldamise, rakendamise ja tõlgendamisega. Aruendeperioodil kohtus nõuanderühm 18 korda.

- Muudatusi hindav nõukogu annab nõu teatatud vigade parandamise liigituse, kvalifitseerimise ja võimaliku mõju kohta. Kuna kesksüsteemi ajakohastatud tehniliste kirjelduste küsimuses 2010. aastal kokkuleppele jõudmiseks ja sellele järgneva nõuete stabiliseerimise nimel tehti palju jõupingutusi, ei ole kõnealune töörühm, kes annab ka aru SISVISi komiteele, aruandeperioodil ametlikult kogunenud.

- Aruandeperioodi jooksul korraldati kolm SIS II migratsiooniteemalist õpikoda/kohtumist, et anda SISVISi komiteele nõu ja jätkata selle olulise küsimusega seotud tööd.

3.2.3. Riiklik kavandamine ja koordineerimine

Komisjoni projektimeeskonnale nõu andmiseks on loodud töörühm, mis koosneb liikmesriikide projektijuhtidest. Projektijuhtide koosolekute eesmärk on arutada kavandamise üksikasju, riske ja tegevust nii projekti kesktasandil kui ka liikmesriikide tasandil. Aruandeperioodi jooksul kohtusid liikmesriikide projektijuhid viis korda.

3.2.4. Nõukogu

Nõukogu kohtumisi iseloomustab positiivne õhustik.

Nagu nõukogu järeldustes märgitud ja kooskõlas kõikide projektis osalejate sooviga säilitada täielik läbipaistvus, teavitab komisjon nõukogu korrapäraselt SIS II üldise ajakava rakendamisest ja keskse projekti kuludest.

Komisjon osaleb Schengeni infosüsteemi eest vastutavate nõukogu ettevalmistavate organite koosolekutel ja igal nõukogu istungil, mille päevakorras on SIS II. Komisjon on esitanud aruandeid SIS II projekti hetkeseisu kohta ja järgmisena kavandatavate sammude kohta.

Komisjon saadab siseriiklikul tasandil projektiga tegelevatele kolleegidele igal nädalal välkaruande, mis sisaldab kokkuvõtet tehnilistest edusammudest.

3.2.5. Euroopa Parlament

Komisjon jätkab Euroopa Parlamendi teavitamist SIS II hetkeolukorrast usaldusväärsete, kontrollitavate ja ajakohaste faktide ja andmete põhjal. Lisaks SIS II õigusaktides sätestatud aruandluskohustuse täitmisele[7] andis komisjon Euroopa Parlamendile jätkuvalt teavet finants-, lepinguliste ja ajakava käsitletavate küsimuste kohta ning projekti hetkeseisu kohta SIS II 2011. aasta assigneeringute reservist vabastamist käsitlevate arutelude raames (vt punkt 3.1). Andmeid SIS II hetkeseisu kohta ajakohastas ka kodanikuvabaduste, justiits- ja siseasjade komisjon.

Komisjon vastas ka kahele parlamendi küsimusele süsteemiga SIS II seotud küsimuste kohta.

4. JÄRGMISE ARUANDEPERIOODI PRIORITEEDID

Järgmisel aruandeperioodil on kolm põhilist tegevusala:

- katsetsüklid ja nendega seotud programmivigade parandamine, pidades silmas ettevalmistusi teiseks vahe-eesmärgi katseks ja põhjalikuks katseks 2012. aastal;

- töö turvaküsimustega jätkub, tuues kaasa turvaauditi 2012. aasta teises ja kolmandas kvartalis;

- katsed muunduriga, mis eelnevad esimesele SIS 1+ ja SIS II vahelise migratsiooni proovile 2012. aasta teises kvartalis, üldisele proovile 2012. aasta teises ja kolmandas kvartalis ning andmete tegelikule migratsioonile süsteemi SIS II enne selle kasutuselevõttu 2013. aastal.

5. KOKKUVÕTE

Kõnealune aruandeperiood ei ole möödunud ilma vahejuhtumiteta. Tänu peamiste osalejate koostöövalmidusele ja avatud suhtlusele ELi institutsioonide vahel tuvastati olulised riskid ja probleemid aga varakult ning võeti leevendavad või parandavad meetmed. 2011. aasta teisel poolel sillutavad intensiivsed katsed liikmesriikide ja kesksüsteemi vahel tee mitmele 2012. aastal toimuvale olulisele katsele – teisele vahe-eesmärgi katsele ja põhjalikule katsele. Suutlikkus pidada kinni projekti üldisest ajakavast sõltub suurel määral ka intensiivse katseetapi edukast lõpetamisest 2011. aasta jooksul.

Tööd hakatakse tegema ka selleks, et tagada süsteemi vastavus turvaauditi nõuetele, mis toimub samuti 2012. aastal.

Ettevalmistused SIS 1+ ja SIS II vaheliseks migratsiooniks jätkuvad; tehakse intensiivseid katseid muunduriga, mis peaks võimaldama terve protsessi toimumist nõutud usaldusastmega.

I lisa

SISVISi komitee (SIS II) ja töörühmade koosolekud

Aruandeperioodil toimunud koosolekud

JAANUAR 2011 |

12, 19, 25 | SIS II üldprogrammi nõukogu |

18 | SIS II migratsiooni õpikoda |

26 | SIS II liikmesriikide projektijuhtide koosolek |

26 | SISVISi komitee (SIS II tehniliste küsimuste koosolek) |

11 | SIS II katsestrateegia õpikoda |

4, 18, 25 | SIS II katsetamiste nõuanderühma koosolek |

VEEBRUAR 2011 |

2, 9, 22 | SIS II üldprogrammi nõukogu |

23 | SIS II liikmesriikide projektijuhtide koosolek |

23 | SISVISi komitee (SIS II tehniliste küsimuste koosolek) |

1, 15, 22 | SIS II katsetamiste nõuanderühma koosolek |

MÄRTS 2011 |

2, 9, 16, 22, 30 | SIS II üldprogrammi nõukogu |

23 | SISVISi komitee (SIS II tehniliste küsimuste koosolek) |

23 | SIS II liikmesriikide projektijuhtide koosolek |

29 | SIS II katsetamiste nõuanderühma koosolek |

22 | SIS II (laiendatud) vastavustesti testipõhiseid arendusi käsitlev õpikoda |

24 | SIS II migratsiooni õpikoda |

APRILL 2011 |

6, 13, 27 | SIS II üldprogrammi nõukogu |

5, 12, 19, 26 | SIS II katsetamiste nõuanderühma koosolek |

MAI 2011 |

10, 18, 24 | SIS II üldprogrammi nõukogu |

25 | SISVISi komitee (SIS II tehniliste küsimuste koosolek) |

25 | SIS II liikmesriikide projektijuhtide koosolek |

17 | SIS II migratsiooni koosolek |

12, 17, 24, 31 | SIS II katsetamiste nõuanderühma koosolek |

JUUNI 2011 |

1, 8, 15, 28 | SIS II üldprogrammi nõukogu |

23 | SIS II laiendatud vastavustesti õpikoda |

29 | SISVISi komitee (SIS II tehniliste küsimuste koosolek) |

29 | SIS II liikmesriikide projektijuhtide koosolek |

7, 14, 21 | SIS II katsetamiste nõuanderühma koosolek |

SISVISi komitee (SIS II) ja töörühmade koosolekud

b) järgmiseks aruandeperioodiks esialgu kavandatud koosolekud

JUULI 2011 |

6, 12, 19, 27 | SIS II üldprogrammi nõukogu |

20 | SISVISi komitee (SIS II tehniliste küsimuste koosolek) |

20 | SIS II liikmesriikide projektijuhtide koosolek |

5, 12, 19, 26 | SIS II katsetamiste nõuanderühma koosolek |

14 | SIS II M2 katset ettevalmistav koosolek |

AUGUST 2011 |

10, 23 | SIS II üldprogrammi nõukogu |

2, 9, 16, 23, 30 | SIS II katsetamiste nõuanderühma koosolek |

SEPTEMBER 2011 |

7, 14, 21, 28 | SIS II üldprogrammi nõukogu |

21 | SISVISi komitee (SIS II tehniliste küsimuste koosolek) |

21 | SIS II liikmesriikide projektijuhtide koosolek |

6, 13, 20, 27 | SIS II katsetamiste nõuanderühma koosolek |

OKTOOBER 2011 |

5, 19, 26 | SIS II üldprogrammi nõukogu |

24 | SISVISi komitee (SIS II tehniliste küsimuste koosolek) |

24 | SIS II liikmesriikide projektijuhtide koosolek |

4, 11, 18, 25 | SIS II katsetamiste nõuanderühma koosolek |

NOVEMBER 2011 |

9, 16, 23 | SIS II üldprogrammi nõukogu |

23 | SISVISi komitee (SIS II tehniliste küsimuste koosolek) |

23 | SIS II liikmesriikide projektijuhtide koosolek |

8, 15, 22, 29 | SIS II katsetamiste nõuanderühma koosolek |

DETSEMBER 2011 |

7, 14, 21 | SIS II üldprogrammi nõukogu |

21 | SISVISi komitee (SIS II tehniliste küsimuste koosolek) |

21 | SIS II liikmesriikide projektijuhtide koosolek |

6, 13, 20 | SIS II katsetamiste nõuanderühma koosolek |

[pic][pic][pic]

[1] Nõukogu määrus (EÜ) nr 1104/2008, 24. oktoober 2008, mis käsitleb migratsiooni Schengeni infosüsteemist (SIS 1+) teise põlvkonna Schengeni infosüsteemi (SIS II) (ELT L 299, 8.11.2008, lk 1), ning nõukogu otsus 2008/839/JSK, 24. oktoober 2008, mis käsitleb migratsiooni Schengeni infosüsteemist (SIS 1+) teise põlvkonna Schengeni infosüsteemi (SIS II) (ELT L 299, 8.11.2008, lk 43).

[2] Määruse (EÜ) nr 1104/2008 ja otsuse 2008/839/JSK ühise artikli 10 lõige 3.

[3] Määruse (EÜ) nr 1104/2008 ja otsuse 2008/839/JSK ühise artikli 9 lõige 1.

[4] Määruse (EÜ) nr 1104/2008 ja otsuse 2008/839/JSK ühise artikli 9 lõige 2.

[5] Euroopa Parlamendi ja nõukogu määruse (EÜ) nr 1987/2006, 20. detsember 2006, mis käsitleb teise põlvkonna Schengeni infosüsteemi (SIS II) loomist, toimimist ja kasutamist (ELT L 381, 28.12.2006, lk 4), ja nõukogu otsuse 2007/533/JSK, 12. juuni 2007, mis käsitleb teise põlvkonna Schengeni infosüsteemi (SIS II) loomist, toimimist ja kasutamist (ELT L 205,7.8.2007, lk 63), ühine artikkel 4.

[6] Nõukogu määrus (EL) nr 541/2010, 3. juuni 2010, millega muudetakse määrust (EÜ) nr 1104/2008, mis käsitleb migratsiooni Schengeni infosüsteemist (SIS 1+) teise põlvkonna Schengeni infosüsteemi (SIS II) (ELT L 155, 22.6.2010, lk 19) ja nõukogu määrus (EL) nr 542/2010, 3. juuni 2010, millega muudetakse otsust 2008/839/JSK, mis käsitleb migratsiooni Schengeni infosüsteemist (SIS 1+) teise põlvkonna Schengeni infosüsteemi (SIS II) (ELT L 155, 22.6.2010, lk 23), mis lisavad artikli 17a migratsioonialastesse õigusaktidesse.

[7] Nõukogu määruse (EÜ) nr 1104/2008 ja nõukogu otsuse 2008/839/JSK, mis käsitleb migratsiooni Schengeni infosüsteemist (SIS 1+) teise põlvkonna Schengeni infosüsteemi (SIS II), ühine artikkel 18.